Covid-19-statistieke: SA steek halfmiljoen kerf oorSuid-Afrika het nou meer as 500 000 Covid-19-gevalle aangemeld sedert die virus in Maart vanjaar in die land versprei het. Altesaam 10 107 gevalle is sedert Vrydag aangemeld, om die totaal op 503 290 te staan te bring. Volgens statistieke van die departement van gesondheid is 148 nuwe sterftes ook aangemeld, wat beteken 8 153 mense het al weens Covid-19 gesterf. Pres. Cyril Ramaphosa het egter Saterdagaand in ŉ verklaring gesê die werklike sterftesyfer is waarskynlik veel hoër. Die koers waarteen dié wat die virus opdoen, sterf, is nietemin steeds 1,6%, veel laer as die gemiddeld wêreldwyd. Die meeste nuwe sterftes is in KwaZulu-Natal aangeteken (41), dan Gauteng (40), die Oos-Kaap (36), die Wes-Kaap (24) en die Noord-Kaap (7). Suid-Afrika het ook teen Saterdag meer as 3 miljoen Covid-19 toetse uitgevoer. “Dit wil voorkom of die aantal nuwe gevalle in die Wes-Kaap, Gauteng en die Oos-Kaap begin stabiliseer het. Hoewel dit veels te vroeg is om enige gevolgtrekkings te maak, wil dit voorkom of die voorsorgmaatreëls wat ons getref het, vrugte afwerp,” het Ramaphosa gesê. Hy sê hoewel veldhospitale in verskeie provinsies opgestel en planne met bykommende hospitaalbeddens gemaak is, was verskeie hospitale in die Oos-Kaap oorweldig namate infeksies in dié provinsie gestyg het. “’n Spesialisspan is sedertdien aangestel om hierdie uitdagings die hoof te bied.” Ander provinsies wat swaar getref is deur die virus, insluitend Gauteng, KwaZulu-Natal en die Wes-Kaap, het genoeg kapasiteit om die aantal mense wat in hospitale opgeneem moet word, te hanteer, sê Ramaphosa. Volgens Ramaphosa sal 20 000 plaaslik vervaardigde ventilators binnekort versprei word na plekke wat die grootste tekort hieraan het. Die regering maak ook werk van die tekort aan persoonlike beskermingstoerusting in sommige gebiede. Die media het die afgelope week berig oor korrupsie met betrekking tot kontrakte om dié produkte te verskaf. Ramaphosa sê alle klagtes van beweerde korrupsie word ondersoek.